Ir-Regolament tal-Kummissjoni (KE) Nru 14/2004
tat-30 ta’ Diċembru 2003
li jistabbilixxi l-bilanċi ta’ fornitura u għajnuna Komunitarja għall-fornitura ta’ ċerti prodotti essenzjali għal konsum uman, għal ipproċessar u bħala inputs (tqegħid) agrikoli u għall-fornitura ta’ annimali ħajjin u bajd lir-reġjuni ‘l aktar imbiegħda taħt ir-Regolamenti tal-Kunsill (EC) Nru 1452/2001, (KE) Nru 1453/2001 u (KE) Nru 1454/2001
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1452/2001 tat-28 ta’ Ġunju 2001 li jintroduċi miżuri speċifiċi għal ċerti prodotti agrikoli għad-dipartimenti barranin Franċiżi, li jemenda d-Direttiva 72/462/KEE u jirrevoka r-Regolamenti (KEE) Nru 525/77 u (EEC) Nru 3763/91 (Poseidom) [1], u b’mod partikolari l-Artikolu 3(6), l-Artikolu 6(5) u l-Artikolu 7(2) tiegħu,
Wara li kkunsidrat ir-Regolament tal-Kunsill (KE) Nru 1453/2001 tat-28 ta’ Ġunju 2001 li jintroduċi miżuri speċifiċi għal ċerti prodotti agrikoli għall-Azores u Madeira u jirrevoka r-Regolament (KEE) Nru 1600/92 (Poseima) [2], u b’mod partikolari l-Artikolu 3(6) u l-Artikolu 4(5) tiegħu,
Wara li kkunsidrat ir-Regolament tal-Kunsill (KE) Nru 1454/2001 tat-28 ta’ Ġunju 2001 li jintroduċi miżuri speċifiċi għal ċerti prodotti agrikoli għall-Gżejjer Kanarji u jirrevoka r-Regolament (KEE) Nru 1601/92 (Poseican) [3], u b’mod partikolari l-Artikolu 3(6) u l-Artikolu 4(5) tiegħu,
Billi:
(1) Regoli ddettaljati għall-applikazzjoni tar-Regolamenti (KE) Nru 1452/2001, (KE) Nru 1453/2001 u (KE) Nru 1454/2001 dwar arranġamenti speċifiċi għall-fornitura lid-dipartimenti barranin Franċiżi, Madeira, l-Azores u l-Gżejjer Kanarji (hawn iżjed ‘il quddiem imsejjħa r-reġjuni ‘l aktar imbiegħda) ta’ ċerti prodotti agrikoli kienu preskritti fir-Regolament tal-Kummissjoni (KE) Nru 20/2002 [4].
(2) Għall-għanijiet li jkunu applikati l-Artikolu 2 tar-Regolament (KE) Nru 1452/2001, l-Artikolu 2 tar-Regolament (KE) Nru 1453/2001 u l-Artikolu 2 tar-Regolament (KE) Nru 1454/2001, bilanċi ta’ forniment għandhom jinkitbu għall-prodotti koperti b’arranġamenti speċifiċi ta’ fornitura u l-kwantitajiet ta’ prodotti koperti minn arranġamenti speċifiċi ta’ fornitura għandhom ikunu preskritti, flimkien ma’ l-għajnuna għal fornituri mill-Komunità.
(3) Skond ir-Regolamenti (KE) Nru 1452/2001, (KE) Nru 1453/2001 u (KE) Nru 1454/2001, u taħt l-Artikolu 6 tar-Regolament (KE) Nru 20/2002, għajnuna tali għandha tkun stabbilita biex tieħu f’konsiderazzjoni l-ispiża addizzjonali ta’ trasport għar-reġjuni l-iktar imbiegħda u l-prezzijiet applikati għal esportazzjonijiet għal pajjiżi terzi u, fil-każ ta’ inputs agrikoli u prodotti intenzjonati għal ipproċessar, l-ispejjeż addizzjonali ta’ għixien fuq gżira jew f’xi lok ieħor ‘il bogħod.
(4) Konsultazzjonijiet qegħdin isiru bi sħab bejn il-Kummissjoni u l-Istati Membri biex ikunu ddefiniti u kkwantifikati l-ispejjeż addizzjonali, li jistgħu jirriżultaw f’aġġustamenti ta’ l-ammonti miġjuba fl-Annessi ma’ dan ir-Regolament.
(5) Huwa għalhekk meħtieġ li jkunu stabbiliti ammonti b’rati fissi ta’ għajnuna għall kull prodott, magħżula minn xulxin skond id-destinazzjoni. Barra minn dan, biex jitqiesu, b’mod partikolari, il-fluss tal-Kummerċ mal-bqija tal-Komunità u l-aspett ekonomiku tal-għajnuna proposta, l-ammont ta’ għajnuna għandu jkun preskritt b’referenza mar-rimborsi mogħtija għall-esportazzjoni ta’ prodotti simili lejn pajjiżi terzi, biex ikun applikat meta dan l-ammont ikun ikbar minn dak ta’ l-ammonti b’rata fissa ta’ hawn iktar ‘il fuq.
(6) Biex jitqiesu l-fattizzi speċjali tal-prodotti varji f’kull settur, arranġamenti ddettaljati biex tingħata għajnuna u jkunu stabbiliti kwantitajiet għall-forniment ta’ prodotti Komunitarji lir-reġjuni l-iktar imbiegħda, kif jipprovdu għalihom l-Artikolu 3 tar-Regolament (KE) Nru 1452/2001, l-Artikolu 3 tar-Regolament (KE) Nru 1453/2001 u l-Artikolu 3 tar-Regolament (KE) Nru 1454/2001 rispettivament, għandhom ikunu preskritti kif ikun rekwiżit.
(7) Ir-Regolament tal-Kummissjoni (KE) Nru 98/2003 tal-20 ta’ Jannar 2003 li jistabbilixxi l-bilanċi ta’ fornitura u għajnuna Komunitarja għall-fornitura ta’ ċerti prodotti essenzali għal konsum uman, għal ipproċessar u bħala inputs (tqegħid) agrikoli jew għall-fornitura ta’ annimali ħajjin u bajd lir-reġjuni l-iktar imbiegħda taħt ir-Regolament tal-Kunsill (KE) Nru 1452/2001, (KE) Nru 1453/2001 u (KC) Nru 1454/2001 [5] kien adottat għal applikazzjoni mill-1 ta’ Jannar sal-31 ta’ Diċembru 2003. Fl-interessi ta’ ċertezza legali, dak ir-Regolament għandu jkun irrevokat u ssostitwit b’Regolament ġdid.
(8) Biex ikun żgurat li operazzjonijiet jitwettqu b’manjiera ordnata fl-2004, dan ir-Regolament għandu japplika mill-1 ta’ Jannar 2004.
(9) Il-miżuri li jipprovdi għalihom dan ir-Regolament huma skond l-opinjonijiet tal-Kumitat Maniġerjali kkonċernat,
ADOTTAT DAN IR-REGOLAMENT:
Artikolu 1
1. Il-kwantitajiet tal-bilanċ ta’ fornitura previst (imbassar) taħt l-arranġamenti ta’ fornitura speċifiċi għal prodotti li jibbenefikaw minn eżenzjoni minn dazji fuq importazzjonijiet minn pajjiżi terzi jew li jibbenefikaw minn għajnuna Komunitarja, u l-ammonti ta’ għajnuna mogħtija għall-fornitura ta’ prodotti Komunitarji, għandhom ikunu stabbiliti għal kull prodott fl-:
(a) l-Anness I għad-dipartimenti barranin Franċiżi;
(b) l-Anness III għal Madeira u l-Azores;
(ċ) l-Anness V għall-Gżejjer Kanarji.
2. Għal kull prodott:
(a) l-ammonti fil-kolonna I għandhom japplikaw għall-fornitura ta’ prodotti Komunitarji barra inputs agrikoli u prodotti intenzjonati għal ipproċessar;
(b) l-ammonti fil-kolonna II għandhom japplikaw għall-fornitura ta’ inputs agrikoli Komunitarji u prodotti Komunitarji intenzjonati għal ipproċessar fir-reġjuni l-iktar imbiegħda;
(ċ) l-ammonti miksuba permezz tar-referenzi fil-kolonna III, fejn preżenti, għandhom japplikaw għal kull oġġett ta’ fornitura fi prodotti Komunitarji, fejn dawn l-ammonti huma ogħla minn dawk fil-kolonni I u II.
Artikolu 2
In-numru ta’ annimali u bajd intenzjonati biex isostnu farming (trobbija) ta’ bhejjem fir-reġjuni l-aktar imbiegħda u, fejn applikabbli, l-għajnuna għal dawn il-fornituri għandhom ikunu kif jidhru (miġbura) fl-:
(a) l-Anness II għad-dipartimenti barranin Franċiżi;
(b) l-Anness IV għal Madeira u l-Azores;
(ċ) l-Anness VI għall-Gżejjer Kanarji.
Artikolu 3
Ir-Regolament (KE) Nru. 98/2003 huwa b’dan irrevokat.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Huwa għandu japplika mill-1 ta’ Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 30 ta’ Diċembru 2003.